TMI บวก 5% นิวไฮเกือบ 6 ปี แย้ม Q2 โตต่อ จ่อ COD โรงไฟฟ้าชีวภาพเพิ่ม 3 MW เดือนนี้
TMI บวก 5% นิวไฮเกือบ 6 ปี แย้มผลงาน Q2/65 โตต่อ จ่อ COD โรงไฟฟ้าชีวภาพเพิ่ม 3 MW เดือนนี้ ปักธงรายได้ปีนี้โตเข้าเป้า 20%
TMI บวก 5% นิวไฮเกือบ 6 ปี แย้มผลงาน Q2/65 โตต่อ จ่อ COD โรงไฟฟ้าชีวภาพเพิ่ม 3 MW เดือนนี้ ปักธงรายได้ปีนี้โตเข้าเป้า 20%
9 มิ.ย. 2565

ผู้สื่อข่าวรายงานว่าวันนี้ (9 มิ.ย.2565) ราคาหุ้นบริษัท ธีระมงคล อุตสาหกรรม จำกัด (มหาชน) หรือ TMI ณ เวลา 14.53 น. อยู่ที่ระดับ 1.62 บาท เพิ่มขึ้น 0.07 บาท หรือ 4.52% โดยทำจุดสูงสุดที่ 1.65 บาท และทำจุดต่ำสุดที่ 1.53 บาท ด้วยมูลค่าการซื้อขาย 55.77 ล้านบาท ราคาหุ้นแรงในรอบเกือบ 6 ปี โดยเทียบตั้งแต่หุ้นยืนที่ระดับ 1.64 บาท เมื่อวันที่ 14 ก.ค. 2559

โดยก่อนหน้านี้ นายธีระชัย ประสิทธิ์รัตนพร กรรมการผู้จัดการและประธานกรรมการบริหาร TMI เปิดเผยว่า ผลการดำเนินงานไตรมาส 1/2565 บริษัทมีกำไรสุทธิ 8.29 ล้านบาท เพิ่มขึ้น 7.10 ล้านบาท หรือเพิ่มขึ้น 585.50% จากช่วงเดียวกันของปีก่อน และมีรายได้จากการขายรวม 143.55 ล้านบาท เพิ่มขึ้น 34.11 ล้านบาท หรือเพิ่มขึ้น 31.17% จากช่วงเดียวกันของปีก่อน โดยมาจากการออกสินค้าใหม่ได้รับความนิยมจากผู้บริโภคและการขายไฟฟ้าให้กับภาครัฐ ประกอบกับมีต้นทุนและค่าใช้จ่ายที่ลดลงจากการดำเนินงานที่มีประสิทธิภาพตามแผนกลยุทธ์ที่กำหนด
ทั้งนี้ บริษัทมีรายได้จากการขายและบริการ 135.15 ล้านบาท เพิ่มขึ้น 34.11 ล้านบาท หรือเพิ่มขึ้น 31.17% จากการออกผลิตภัณฑ์ใหม่ เช่น สินค้าประหยัดพลังงาน และโคมไฟฆ่าเชื้อ UV-C ซึ่งได้ผลตอบรับที่ดีจากกลุ่มลูกค้า ขณะที่รายได้จากการขายไฟฟ้าอยู่ที่ 8.40 ล้านบาท เพิ่มขึ้น 3.96 ล้านบาท หรือเพิ่มขึ้น 89.28% จากช่วงเดียวกันของปีก่อน เป็นการเพิ่มขึ้นจากการจำหน่ายไฟฟ้าเข้าระบบเชิงพาณิชย์ (COD) ในโครงการโรงไฟฟ้าชีวภาพ จังหวัดสมุทรสาคร และโรงไฟฟ้าชีวภาพ จังหวัดชุมพร ที่มีกำลังการผลิตรวม 2.4 เมกะวัตต์
“ผลการดำเนินงานไตรมาส 1 ที่ผ่านมา บริษัทมีการเติบโตอย่างก้าวกระโดด จากการออกผลิตภัณฑ์ใหม่ ที่สามารถตอบสนองความพึงพอใจของลูกค้าในช่วงสถานการณ์โควิด-19 ได้เป็นอย่างดี รวมถึงการรับรู้รายได้จากการเดินเครื่องผลิตไฟฟ้าของโรงไฟฟ้าทั้ง 2 แห่ง ที่สร้างรายได้และทำกำไรโตขึ้นต่อเนื่องสม่ำเสมอ โดยคาดว่าแนวโน้มการดำเนินธุรกิจไตรมาส 2 จะมีทิศทางที่ดีอย่างต่อเนื่องและเติบโตได้อย่างโดดเด่นจากอานิสงส์โรงไฟฟ้าเดิมและโรงไฟฟ้าแห่งใหม่ ช่วยหนุนให้รายได้บริษัทเติบโต 20 % ตามเป้าที่ตั้งไว้” นายธีระชัย กล่าว
โดยการดำเนินธุรกิจหลังจากนี้ บริษัทวางเป้าหมายขยายการลงทุนเชิงรุกในอุตสาหกรรมโรงไฟฟ้าพลังงานทดแทน เพื่อมุ่งสู่การเป็นผู้นำอุตสาหกรรมในอนาคต เตรียมเดินเครื่องโรงไฟฟ้าก๊าซชีวภาพ ขนาดกำลังผลิต 3 เมกะวัตต์ ในอำเภอด่านช้าง จังหวัดสุพรรณบุรี ซึ่งเป็นโรงไฟฟ้าชีวภาพแห่งที่ 3 ภายในเดือน มิ.ย.นี้ 
ทั้งนี้เมื่อรวมกับโรงไฟฟ้าเดิมและโรงไฟฟ้าแห่งใหม่ ทำให้โรงไฟฟ้าทั้ง 3 แห่ง มีกำลังการผลิตรวม 5.4 เมกะวัตต์ หนุนรายได้ให้เติบโต รวมถึงการเดินหน้าขยายกำลังการผลิตโรงไฟฟ้าด้วยการเปิดรับซื้อโรงไฟฟ้าชีวภาพเพิ่มเติม  โดยวางเป้ากำลังการผลิตไฟฟ้ารวม 7 เมกะวัตต์ในปี 2565 และคาดว่าจะมีโรงไฟฟ้าพลังงานทดแทนรวมกำลังการผลิต 12 เมกะวัตต์ ภายในปี 2566